Šķilbani
Šķilbani (arī Šķilbēni) ir ciems Balvu novada Šķilbēnu pagastā. Ciems atrodas nepilnu 2 km attālumā no pagasta centra Rekovas, 29,5 km attālumā no novada centra Balviem un 249 km attālumā no Rīgas. Fizioģeogrāfiski Šķilbēnu ciems atrodas Mudavas zemienes Abrenes nolaidenumā. Austrumos no ciema tek Rikas upīte. Vidējais nokrišņu daudzums svārstās ap 650 mm gadā. Vidējā gaisa temperatūra janvārī bieži vien pārsniedz −7 °C, bet jūlijā ir nedaudz virs +17 °C. Vidējais bezsala periods gaisā ir 135-145 dienas gadā. Gar ciema rietumu malu iet autoceļš P45, kas nodrošina satiksmi līdz novada centram. Ciemā atrodas pareizticīgo baznīca. Tuvākais katoļu dievnams atrodas pagasta centrā Rekovā (Šķilbēnu katoļu baznīca). Šķilbēni atrodas 5,5 km attālumā no Latvijas-Krievijas robežas. Te atrodas Valsts robežsardzes Viļakas pārvaldes Šķilbēnu nodaļa.